《留题潜山山谷寺》
宋代·郭祥正

山如连环不可解，玉溜穿崖鲸尾摆。中天化出清凉宫，汗漫琉璃翠光洒。

回头无路通人间，毛发森森神魄骇。长碑突兀压巨鳌，字刻雄文入模楷。

乃知梁僧挈刀尺，来此幽栖聊脱屣。地祗掣锁岩户开，纵有堆金岂能买。

粲祖传衣当第三，至今异骨藏斯岩。我朝重赐七宝塔，舍利感应符至諴。

谁曾磨崖记名姓，习之健笔深镌镵。盘鼍皴鳞想风概，云雾惨淡遮松杉。

至宝不独世所惜，定有山鬼长扃监。愿借雷公霹雳斧，坚珉斫断载以函。

高僧邀我恐忘返，虎豹堪惊日将晚。归来拂榻坐虚堂，软煮黄精荐香饭。

千年遗迹安足誇，幻妄非真生有涯。奈何吾势未能已，梦想长在金仙家。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。